Službene novine Federacije BiH, broj 30/10

На основу члана 29. Закона о туристичкој дјелатности ("Службене новине Федерације БиХ", број 32/09), федерални министар околиша и туризма доноси

**ПРАВИЛНИК**  
  
  
**О СТРУЧНОМ ИСПИТУ ЗА ТУРИСТИЧКЕ ВОДИЧЕ**

**Члан 1.**

Овим Правилником утврђују се услови, начин и методе полагања, програм стручног испита за туристичке водиче, састав Испитне комисије и издавање цертификата о положеном стручном испиту.

**Члан 2.**

Полагање стручног испита за туристичке водиче обавља се на начин прописан овим Правилником, а према програму стручног испита за туристичке водиче.  
  
Програм стручног испита за туристичке водиче састоји се од општег, посебног и практичног дијела.

**Члан 3.**

Општи дио стручног испита за туристичке водиче кандидати полажу према општем дијелу програма који је јединствен за све кандидате који приступе полагању испита за туристичке водиче.  
  
Посебни дио стручног испита за туристичке водиче кандидати полажу према посебном дијелу програма, а испит се састоји од програма за поједине кантоне/жупаније.  
  
Полагање практичног дијела стручног испита садржи елементе из општег и посебног дијела стручног испита за туристичке водиче и симулације вођења туриста по једној или више туристичких цјелина (локалитета) у жупанији/кантону за коју се полаже испит.  
  
Практични дио стручног испита полаже се на службеним језицима Федерације Босне и Херцеговине и на страном језику/језицима наведеним у пријави за испит.  
  
Кандидат има право полагати посебни дио стручног испита за један или више кантона/жупанија, а према програму за те кантоне/жупаније.  
  
Са испитом у смислу овог Правилника, изједначавају се испити за туристичког водича положени по прописима који су били на снази на територији Федерације Босне и Херцеговине до дана ступања на снагу овог Правилника, као и испити за туристичког водича положениу СР БиХ до 06.04.1992. године.

**Члан 4.**

Туристички водич има право пружати услуге туристичког водича само на подручју оног кантона/жупаније за који је након положеног општег дијела положио и посебни дио програма, у складу са издатим одобрењем.

**Члан 5.**

Сваки кандидат за полагање испита за туристичког водича, као и туристички водич који је већ положио испит за подручје једног или више кантона/жупаније, има право полагати посебни дио програма и за подручја других кантона/жупанија.  
  
У случају да туристички водич приступи полагању испита за подручје кантона/жупаније за које још није положио испит ослобођен је полагања раније положеног општег дијела испита.

**Члан 6.**

Испитна комисија пред којим кандидати за туристичког водича полажу стручни испит рјешењем именује федерални министар околиша и туризма (у даљњем тексту: министар).  
  
За чланове Испитне комисије именују се службеници Федералног министарства околиша и туризма (у даљњем тексту: Министарство), као и други стручни дјелатници који морају имати високу стручну спрему те најмање пет година радног искуства.  
  
У Испитну комисију једног члана и једног замјеника члана именује министар на приједлог кантоналног/жупаниског министра надлежног за послове туризма, пред којим ће кандидати полагати посебни дио стручног испита за туристичког водича.  
  
Испитна комисија се именује за раздобље од четири године.  
  
У случају потребе могу се именовати испитивачи изван састава комисије о чему се доноси посебно рјешење.

**Члан 7.**

Испитна комисија за полагање стручног испита за туристичког водича састоји од предсједника комисије, најмање пет чланова и секретара. Предсједник, чланови комисије и секретар могу имати једног или више замјеника.  
  
Предсједник Испитне комисије:  
  
- утврђује листу пријављених кандидата за полагање стручног испита за туристичког водича,  
  
- утврђује датум одржавања и распоред полагања стручног испита за туристичког водича,  
  
- руководи радом Испитне комисије,  
  
- брине да се рад Испитне комисије одвија у складу са законом и овим правилником, те да секретар Испитне комисије води записник о раду Испитне комисије.  
  
Испитна комисија утврђује правоваљаност пријава за полагање стручног испита за туристичког водича, испитује кандидате и утврђује успјех кандидата.  
  
Надзор над радом Испитне комисије проводи Министарство.

**Члан 8.**

Секретар Испитне комисије обавља сљедеће послове:  
  
- обавјештава кандидате о датуму полагања стручног испита за туристичке водиче, и то најкасније у року од 15 дана од дана одређеног за полагање,  
  
- обавјештава кандидате који не испуњавају увјете за полагање испита за туристичке водиче,  
  
- води записник за сваког кандидата посебно,  
  
- саставља извјештај о резултату испита,  
  
- обавља и остале послове у свези рада Испитне комисије.

**Члан 9.**

Предсједнику, члановима, секретару и њиховим замјеницима припада накнада за рад у Испитној комисији.  
  
Висину износа накнаде за рад у Испитној комисији као и висину износа трошкова за полагање стручног испита за туристичке водиче, по кандидату, одређује министар посебним актом који се објављује у "Службеним новинама Федерације БиХ".  
  
Оглас о проведби испита за туристичке водиче се објављује у јавним гласилима.

**Члан 10.**

Кандидат који жели полагати стручни испит за туристичког водича, након објављеног огласа о одржавању испита за туристичке водиче подноси пријаву Министарству - Испитној комисији у року који ће се навести у огласу о одржавању испита.  
  
У пријави кандидат треба навести из којег страног, односно којих страних језика жели полагати испит.  
  
Обавезе из става 2. овога члана ослобођени су кандидати који су стекли звање професора страног језика на филозофском факултету.

**Члан 11.**

Уз пријаву за полагање стручног испита за туристичког водича кандидат је дужан приложити:  
  
1. доказ да је уплаћен износ накнаде трошкова испита,  
  
2. изјаву за који кантон/жупанију жели полагати испит,  
  
3. извод из матичне књиге рођених,  
  
4. доказ да има најмање средњу стручну спрему.

**Члан 12.**

Општи дио стручног испита за туристичког водича обухваћа сљедећа поглавља:  
  
1. Кратка историја Босне и Херцеговине,  
  
2. Уставно уређење Босне и Херцеговине и Федерације Босне и Херцеговине,  
  
3. Законодавство у области туризма у Федерацији Босне и Херцеговине,  
  
4. Основе туризма,  
  
5. Основни географски појмови,  
  
6. Природна баштина Босне и Херцеговине,  
  
7. Културна баштина на подручју БиХ,  
  
8. Босанскохерцеговачка привреда,  
  
9. Основе интерперсоналног и интеркултуралног комуницирања,  
  
10. Савремени начини презентације туристичких вреднота и култура комуницирања  
  
11. Страни језик  
  
Министарство ће у складу са овим поглављима израдити Приручник за едукацију и полагање испита туристичког водича за општи дио.

**Члан 13.**

Посебни дио стручног испита за туристичког водича обухваћа испитну материју по појединим кантонима/жупанијама из сљедећих поглавља:  
  
1. историјски развој и географско одређење,  
  
2. Привредни развој,  
  
3. Просторно уређење, рурални и урбани простор,  
  
4. Културно-историјскии споменици,  
  
5. Природна баштина,  
  
6. Спорт,  
  
7. Музика и позоришни живот,  
  
8. Радио, телевизија и новине,  
  
9. Културне, умјетничке и научне институције,  
  
10. Манифестације (период 1 година),  
  
11. Туристичка понуда, типови и врста.  
  
Кантонално/жупанијско министарство надлежно за послове туризма ће у складу са поглављима из ставаа 1. овог члана израдити Приручнике за едукацију и полагање испита туристичког водича из посебног дијела за подручја кантона/жупаније.

**Члан 14.**

Полагање стручног испита за туристичке водиче врши се на слиједећи начин:  
  
- прво се провјерава знање страног језика, а након тога  
  
- рјешава писмени тест општег и посебног дијела стручног испита за туристичке водиче, те се  
  
- приступа полагању практичног дијела стручног испита за туристичке водиче.  
  
Уколико кандидат приликом провјере знања страног језика не задовољи, не може приступити полагању општег и посебног дијела стручног испита за туристичке водиче.  
  
Кандидат који није положи општи дио стручног испита за туристичке водиче, не може приступити полагању посебог дијела стручног испита за туристичке водиче.  
  
Кандидат који није положио општи и посебни дио стручног испита не може приступити полагању практичног дијела стручног испита за туристичке водиче.

**Члан 15.**

Писмени тест за опћи и посебни дио стручног испита за туристичке водиче састоји се из свих поглавља утврђених одредбама члана 12. (општи дио стручног испита) и одредбама члана 13. (посебни дио стручног испита) овог Правилника.

**Члан 16.**

Испитна комисија припрема питања и опцијске одговоре за писмени тест за општи и посебни дио стручног испита за туристичке водиче.  
  
Чланови Испитне комисије, испред Министарства, припремиће питања и опцијске одговоре за писмени тест из општег дијела стручног испита за туристичке водиче,а чланови Испитне комисије, испред кантона/жупанија, припремиће питања и опцијске одговоре за писмени тест из посебног дијела стручног испита за туристичке водиче.

**Члан 17.**

Испит за туристичког водича полаже се у виду теста сачињеног од питања на која је понуђено више одговора од којих је само један тачан.  
  
За свако питање у тесту су понуђена два до четири опцијска одговора.  
  
Кандидат, приликом рјешавања теста, треба одговорити на свако питање, означавањем само једне од понуђених опција.  
  
Вријеме за рјешавање теста износи најдуже два сата.  
  
Приликом рјешавања теста, кандидат се не може користити стручном литературом, електронским, техничким и другим помагалима.

**Члан 18.**

Након завршеног испита, Испитна комисија приступа оцјењивању тестова.  
  
Испитна комисија објављује резултате тестова на web страници и огласној плочи Министарства и обавјештава кандидате о резултатима које су постигли.  
  
Кандидат је положио испит ако тачно одговори на најмање два питања из сваког поглавља (двије трећине теста) за општи и посебни дио.

**Члан 19.**

Оцјена успјеха о испиту је "положио" или "није положио".

**Члан 20.**

Кандидат који није показао задовољавајуће знање из једног или највише два поглавља, општег или посебног испита, упућује се на поправни испит из тих предмета.  
  
Поправни испит кандидат полаже усмено, најраније у року од 15 дана, а најкасније у року од 90 дана од дана полагања стручног испита.  
  
Кандидат који није приступио полагању поправног испита или поправни испит није положио у року, из става 2. овога члана, сматраће се да није положио стручни испит.  
  
Полагање поправног испита може се, изузетно, одложити из оправданих разлога (због болести или из других оправданих разлога).  
  
О одлагању испита одлучује Испитна комисија, о чему се у спису сачињава службена забиљешка, која садржи одлуку Испитне комисије о одлагању испита, разлог одлагања и датум када кандидат треба да приступи полагању поправног испита.  
  
Молбу за одгоду испита кандидат подноси у року од 30 дана по престанку разлога за одгоду полагања поправног испита. Ако кандидат не поднесе молбу за полагање поправног испита у року или ако му молба буде одбијена, сматраће се како испит није положио.  
  
Ако кандидат не приступи полагању поправног испита на дан одређен одлуком Испитне комисије о одлагању испита, сматра се да испит није положио.  
  
Кандидат који није положио испит може поново приступити полагању испита у сљедећем испитном року.

**Члан 21.**

У току полагања испита води се записник за сваког кандидата.  
  
У записник се уноси: датум и мјесто одржавања испита, састав Испитне комисије, лични подаци кандидата (име и презиме, ЈМБ, адреса), и оцјена Испитне комисије.  
  
Записник потписује предсједник и чланови Испитне комисије, као и секретар Испитне комисије.  
  
Записник и друга документација у вези испита трајно се чува у архиву Министарства.

**Члан 22.**

О положеном испиту кандидату се издаје цертификат, који потписује министар.  
  
Цертификат из става 1. овога члана издаје се најкасније у року од 15 дана од дана положеног испита.  
  
Образац цертификата штампан је уз овај Правилник и чини његов саставни дио.

**Члан 23.**

О издатим цертификатима о положеном испиту за туристичког водича Министарство води евиденцију.  
  
Евиденција се води у облику књиге која мора бити увезана и овјерена, а странице означене редним бројевима.  
  
Овјеру књиге врши министар.  
  
У евиденцију се уписују подаци о кандидату: име и презиме, датум и мјесто рођења, ЈМБ, датум полагања испита, број и датум издатог цертификата.  
  
Евиденцијска књига из става 2. овога члана чува се трајно.

**Члан 24.**

Даном ступања на снагу овог Правилника престаје да важи Правилник о стручном испиту за туристичке водиче ("Службене новине Федерације БиХ", број 88/08).

**Члан 25.**

Овај Правилник ступа на снагу наредног дана од дана објављивања у "Службеним новинама Федерације БиХ".

Број 06-22-2868/09  
10. маја 2010. године  
Сарајево

Министар  
Др sc. Nevenko Herceg, s. r.